San Françesco

**Françesco d'Ascixi**, santo (Ascixi ca. 1182 - 1226), fondatô di fratti menoî de clarisse e do terç'orde françescan. O l'è un di santi ciu veneræ da crestianitæ: o voeiva ripercorî a vitta povia de Cristo e di apostoi e, comme liatri, mette in pratica o Vangelo amando o proscimo. 

## Vitta
O poæ, Pê de Benardon, sollito recâse in França pe o so commercio de tesciui, pâ ch'o l'avesse conduto da-a Provença in Ascixi a spoza, madonna Pica; pe questo o l'aviæ mutao in quello de Françesco ("françeize") o nomme de batteximo (Zane) do figgio. Françesco, garçon, o studiò un po de latin, ciu e megio (ma no ben) o françeize; o l'impreize ascì a scrive, ma assæ mâ (za çelebre o preferiva firmâ con un segno de croxe). 

A so zoeneçça, trascorsa seña e spenscerâ, a-o vidde in arme, a difende Ascixi contra Peruggia. Fæto prexonê doppo o scontro de Collestradda (1204) e cheito gravemente marotto doppo a so libiaçion, o tentò torna a carrea di arme, ma, mentre o l'andava a razonze in Puggia e truppe de Guartê de Brienne, o s'afermò a Spoleto e o tornò inderê. 

Començò coscì un remescio interiô ch'o curminò inta converscion. « Essendo mi in peccao, troppo amâo me paiva vedde i leproxi, ma o Segnô mæximo o me condusse fra lô e mi exerçitei mizeicordia con lô. E partindomene, ço che m'ea parsciuo amao me fu convertio in doçeçça inte l'añimo e into corpo. E da pœu tardei poco e sciortii da-o seccolo"; coscì lê mæximo a-a vigilia da morte o descrisse a so "converscion" che, in lê, nasciúo e educao cattolicamente, a conscistette into trovâ vivagna de gioia spiituâ e materiâ inte quello che a deboleçça umaña a ritegne fonte de vergœugna e de dô. A l'ea, in âtri termini, una valutaçion de quelli che son i obrighi do crestian verso i proppri fræ. A decixon a fu preiza davanti a-o croxefisso da gexetta de S. Damian, a-i pê do monte Subaxo. » (aotunno 1206). 

Doppo un meize de retio, invan çercao da-o poæ, o Françesco, ancon inçerto in sciâ via da seguî, o tornò a Ascixi. Chì scciupò o contrasto co-o poæ; e percose i dinæ ean o pretesto pe o quæ o Benardon o perseguitava o figgio, questi, çitao a giudiççio de nanti a-o vesco, o se spugiò sciña di abbiti ch'o l'indossava, affermando che da alloa o no l'aviæ ciu invocao o poæ Peo ma o "Poæ nostro chi è inti çê" (arv. 1207). Da aloa o l'andò sempre ciu afinandose a vocaçion e l'esperiença interiô, ch'a portò o Françesco a çercâ no una prattica de ascetismo e de pua contempraçion, ma di comparteççipi e di fræ. O 24 frev. do 1209 o sacerdote che inta cappella da Porçiuncoa o çelebrava a Messa a-a prezença do Françesco, o parse formulâ, co-a lettua de *[[San Mattê]] 10, 5 segg.* ch'o riferisce da miscion afidâ da Gexo a-i Dozze, o programma a-o quæ o Françesco o l'ea stæto ciamao. O mondo o l'aiva ancon bezœugno de êse riportao a consciderâ comme meta unnica e proscima do so travaggio o Regno di çê e Dê o n'aiva costituio lê, Françesco, arado. 

A-i pochi compagni (Benardo da Quintavalle, Peo Cattan, Egidio d'Ascixi, Angeo Tancreddi, fræ Massê, fræ Lion, fræ Zeneivio), che fito s'arecugettan in gio a-o Françesco, o comunicò a miscion riçevua ripetendo e paole do Gexo che l'aveivan tanto corpio. Inti pochi incixi do Vangelo che prescriveivan d'andâ predicando o Regno di çê, sença portâse aprœuvo óo ni argento, ni bisacche, ni toneghe, ni sandole, ni baston e de intrâ inte case saiando co-o dî "paxe a questa caza",  e che constituin a sostança da breve reggola da Françesco prezentâ into 1210 a Innoxençio III, in Romma, gh'è tutto o programma religiozo de Françesco. 

Questo o no fu, ni vosse êse, a-e so origgine, che 'na rencarnaçion pe-i ommi do sec. XIII, da *metànoia* neotestamentaia. Françesco o l'ebbe nettiscima sensaçion de l'importança ecceçionâ do compito ch'o gh'ea stæto providençialmente affiao: "mi no vœuggio marcâ atra via e fœuzza de vitta ch'a no segge quella mizeicordiozamente mostraame e donaame da-o Segnô. O quæ o me disse *quod volebat me esse unum novellum pactum in hoc mundo et noluit nos ducere per viam aliam quam per istam scientiam*. O progetto tuttavia o sciuscitò inta curia romaña - fæta guardinga da-o pullulâ di movimenti "apostollichi" eterodosci - de difficortæ, superæ graçie a-a proteçion do vesco d'Ascixi e do cardenâ Zane de San Poùlo. A lezendia a l'attribuì ciu tardi a Innoxençio III o çellebre sœunno; comunque o pappa o l'impartì a-o Françesco a tozua e o concesse 'na primma aprovaçion. 

O Françesco co-i compagni o tornò a Ascixi, fissandose a Rivotorto, quindi a-a Porçioncoa, onde o dette l'abito a santa Ciæa (1212). Ma za o pensava de predicâ no soltanto in Italia. Doppo un viægio a Romma (foscia o conobbe alloa a nobbile Iacopa Franzipan, notta ascì comme Iacopa di Settesoî), lasciao in Ascixi comme so vicaio fra' Peo Cattan, o s'imbarcò a Ancoña in sce una nave ch'a sarpava pe l'Oriente; una tempesta a-o gettò in sce-e coste darmate (1212-13; segondo atri 1214-15) de donde o tornò in pattria. Ni ciu afortunao o fu un tentativo de passâ into Marocco (probabilmente 1214-15), perché in Spagna una grave maotia a o l'obrigò a tornâ. 

Çelebrando inta Pentecoste do 1217 a primma adunança generâ di so religioxi, o l'aiva afermao l'oportunitæ de alargâ o campo do travaggio apostolico, dividendo in provinçe l'Italia e stabilindo de miscioin inti paixi d'otrarpe e inta Sciria. L'entuxiasmo do santo o l'aiva coscì fæto reâtâ o cœu de tutti, che into capittolo de l'anno doppo sei fratti menoî se recon in Marocco, dove Benardo e i âtri subin o martœuio (1220). Françesco mæximo, çelebrao a-a Porçiuncoa o segondo capittolo generâ, into 1219, o se diresse torna a-a votta de Ancoña pe passâ in Oriente. In agosto o l'ea a Damietta assediâ da-i Croxæ; da pœu, con fratte Inluminao, o se prezentò a-o surtan al-Malik al Kāmil, pe annonçiâghe o Vangelo. O n'ariescì a convertîlo, ma o no subì arcuña persecuçion, ançi o reçeve' da lê un sarvaconduto, munio do quæ o vixitò indisturbao a Palestiña. 

Ma e notiççie che ghe zonzeivan da l'Italia l'indussan a tornâ (1220, aotunno). L'ea aprœuvo a determinâse in sen a-o movimento una crixi de sviluppo ch'a menaççava de snaturâ l'essença do messaggio françescan. D'âtra parte a curia a l'aiva compreizo che, se immenso vantaggio o ghe saiæ derivao da-o movimento françescan, questo, nasciúo comme movimento de apostoi, no ligao a de sede fisse e a una norma canonnega, privo de 'na regolâ discipliña interna, o no l'aviæ posciúo costituî quarcosa de davei salutâ pe a vitta da Gexa, se no foise stæto inquadrao inta so organizzaçion. L'ambiente into quæ ea stæto reclutao i primmi seguaxi do santo o l'ea otr'a ço assæ eterogeneo: laichi e ecclexiasteghi, ommi de cortua e anarfabeti, asceti e ommi d'açion ean fatalmente portæ a vedde e a interpretâ ciaschedun a so moddo l'ideâ bandio da-o santo. 

Questo inconvegninte o l'aiva za assonto de proporçioin allarmante quande, co-o mortipricâse di fratti, o Françesco s'ea attrovao in gio no ciu una comunitæ de pochi entuxiasti sozovæ da-a so personalitæ religioza, ma una folla de seguaxi che no saveivan distingue l'ammiraçion e a devoçion pe lê da-i attezamenti a liatri istintivamente suggerii da-a propria personalitæ. A stoia de l'œuvia savia co-a quæ a curia a poze a poco a poco l'orde nascente sotta o so controllo diretto, mentre Françesco o s'induxeiva a abbandonâ (aotunno 1220) inte moen de 'n so vicaio  a carrega de superiô generâ pù çercando a-o tempo mæximo de mantegnî l'âta direçion do movimento, conservando a questo o carattere aotonomo e libero impressoghe a-e origgine, a l'è ascì una stoia de tribolaçioin pe o santo, no sempre bon a intende i scopi da curia, benché ascistio e, inti rapporti con questa, protetto da-o cardenâ Ugoin di Conti (o futúo pappa Grigœu IX). 

Ma Françesco o no vosse adotâ a reggola di Beneitin ò di Aostignen e o vosse dâne a-i so fræ uña conforme a-o so spiito; solo doppo aomanco doi tentativi (un di quæ o l'è rapprezentao da-a coscì díta "Reggola primma" - in realtæ segonda - do 1221 prezentâ a-o capittolo de quell'anno, foscia quello mæximo dîto *de stœue* e into quæ fu ascì decizo l'invio di miscionai in Germania) o l'ariescì inte l'intento, compilando una Regola, in grao de soddisfâ insemme e so aspiaçioin e i exigençe da Gexa. 

A Reggola a fu aprovâ da Onoio III o 29 novembre 1223, dæta ch'a pœu êse assonta comme quella da nascita de l'orde françescan. Ma a l'è ascì a dæta co-a quæ comença a "pascion" do santo. No ghe dava paxe o disciddio fra quant'o l'aiva assunao e l'evidença di fæti; varie maotie minavan quello corpo che e fadighe e i aosteritæ aveivan indebolio. Montao, comme di atre votte, in sciô Monte da Verna, donaoghe da-o conte Orlando di Catten, là, durante a Quæxima do 1224, mentre in oraçion o spaximava de sentî o martœuio inefabbile do Cristo e de provâ insemme l'ardente e sciammezante caitæ, o sentì un che de misteiozo travagiâ in lê: e moen e i pê mostravan di neigri cioi carnoxi e into peto s'ea produto 'na ciaga sanguinante. Ma o sofriva ascì fixicamente, indebolio da di doî visceræ e da-a maotia a-i œuggi ch'a-o l'aiva reizo squæxi orbo. 

Ascì inta sofferença - tornao inta valle de Rieti, a Fonte Combo e a Greccio - o trovava motivo de doçe seenitæ: do 1223 l'è o prezeppio de Greccio, do 1225 o Cantego de creatue. Tornao, pe moî (doppo a permanença inte l'episcopio de Ascixi), a-a Porçioncoa, doppo avei ciammao a lê a so protettrixe Iacopa di Settesœuggi, o se congedò da-i fræ e o l'espresse into so testamento (ch'o vosse foise oservao comme suplemento a-a Reggola, vetando che questa e quello foisan ogetto de glose ò interpretaçioin) tutti quelli prinçippi che, pù coscì vexin a-o so spiito, no aveivan posciúo êse espresci inta Reggola; o moì, circondao da-i so fratti, o 3 ott. 1226, doppo o tramonto. 

O fu canonizzao o 16 luggio 1228.

## Iconografia
A ciu antiga inmaggine de Françesco l'è dæta da un affresco do Sacro Speco, a Subiaco, probabilmente eseguio ancon vivente o santo e de seguo anteriô a-a so canonizzaçion; o Françesco o gh'appâ con un'esprescion doçe e seña, con di træti caratteristeghi (œuggi ciæi) contrastanti co-a descriçion da so figua fixica lasciâ da Tomaxo da Çelan. Da-o XIII sec. (Margaiton, Çimmabò, Giotto) in ça a lezendia de Françesco e a so figua fun ogetto de inalumieive rapresentaçioin, e de intreghi cicli pitorrichi e scurtoii. Attributi abituæ son l'abbito e e stimmate.

## Feste e patronæghi
Se festezza o 4 òtôbre; e sìigmate, 17 seténbre; atre feste inte l'orde: translaçion, 25 mazzo; canonizzaçion, 16 lûggio; aprovaçion da Regola, 16 arvî. 

Con Santa Cattæña da Siena, o lè o patrono prinçipâ de l'Italia. O l'è ascì o protetô di animæ, de l'ecologia e di comercianti.

## Nòtte


## Atri progètti

* 'Na traduçion zeneize quattroçentesca di "Fioretti de san Françesco" a l'è disponibbile insce-a wikivivagna, wikivivagna.

Categorîa:Biografìe
Categorîa:santi